Minstens 140 soldate sterf tydens Taliban-aanvalBalkh-provinsie, Afghanistan Minstens 140 soldate is Vrydag by ŉ weermagbasis in Afghanistan dood tydens ŉ aanval deur Taliban-militante, wat in weermaguniforms geklee was. Meer as 160 mense is beseer, het Mohammad Ibrahim Khair Andesh, hoof van die Balkh-provinsie se raad, Saterdag aan die nuusagentskap dpa gesê. Die aanval het by ŉ weermagbevelsentrum plaasgevind, ŉ paar kilometer buite Mazar-e Sharif, die hoofstad van die Balkh-provinsie. Taliban-militante in drie weermagvoertuie met vervalste dokumente het die aanval geloods deur ŉ vuurpyl af te skiet by die ingang van die weermagbasis, het ŉ weermagbeampte aan dpa gesê. Tien militante het eers ŉ moskee in die basis geteiken waar personeellede Vrydag gebid het, voordat hulle na ŉ eetsaal geskuif het. Die Taliban beweer meer as 500 soldate is dood en beseer. Die militante groep beweer ook dat vier van die aanvallers soldate was wat op die basis gewerk het. Die groep het ŉ foto van die aanvallers, geklee in weermag-uniforms, vrygestel. Hulle gesigte is verdof. Die weermagbasis in Mazar-e Sharif is die bevelsentrum vir noordelike Afghanistan waar ŉ kontingent van die Duitse weermag ook gestasioneer is. Geen Duitse soldate is in die aanval beseer nie. Dit is die tweede soortgelyke voorval die afgelope paar maande. Militante van die Islamitiese Staat het in Maart op ŉ weermaghospitaal in Kaboel toegeslaan. Altesaam 49 persone is dood en 76 gewond.